Autobuss Debesīs

Autobuss Debesīs ir latviešu poproka grupa, kas atpazīstamību izpelnījās 1999. gadā ar grupas solista Marta Kristiāna Kalniņa tēva komponista Imanta Kalniņa dziesmām. Grupa izmanto arī nosaukumu angļu valodā Bus in the Sky.

 Vēsture 
 Izveidošanās (1998-2000) 

Grupu 1998. gadā dibināja divi skolasbiedri Marts Kristiāns Kalniņš un Emīls Zilberts, klāt pieaicinot vēl divus skolasbiedrus — Ervingu Znotiņu un Armandu Treilihu, kā arī ģitāristu Andreju Grimmu. Nākamajā gadā grupai pievienojās čellists Kārlis Auzāns. 1999. gadā grupai iznāca pirmais albums kasetes formātā Viņa pastarā diena ar Imanta Kalniņa mūziku un Vika vārdiem. Vispopulārākā no šī albuma dziesmām ir "Sitiet bungas", kas kļuva par milzīgu hitu visā Latvijā.

 Pirmie panākumi (2001-2003) 

2001. gadā klajā nāca grupas pirmais pilna formāta albums Logs puspavērts, kurš Latvijā ieguva platīna statusu ar vairāk nekā 16000 pārdotiem albuma eksemplāriem. Šā albuma dziesmas "Autobuss Debesīs" un "Ir tikai tveice" guva milzīgus panākumus Latvijas radiostacijās. Šajā pašā gadā grupu pameta Andrejs Grimms, kura vietā grupai pievienojās ģitārists Andris Dzenis.

Jau nākamajā, 2002. gadā iznāca grupas trešais albums Domā par mani un tā angliskā versija Think Of Me ar tādiem hitiem kā "Tev nebij' laika" un "Ar straumēm uz jūru".

2003. gadā Autobuss Debesīs paši sāka komponēt savas dziesmas, klajā nākot ar jaunajiem radio hitiem "Vēlu rudenī" un "Viņas soļi".

 Koncertturnejas ar Imanta Kalniņa dziesmām (2004-2007) 

2004. gadā iznāca pirmais grupas pašu komponētais albums ar pašu komponētajām dziesmām Taureņiem, kaijām un spārēm.

2005. gadā Autobuss Debesīs uz laiku pievērsās klasiskajai mūzikai, sniedzot vairāk nekā 20 koncertu visā Latvijā. Šajā gadā grupa devās mēnesi ilgā koncertturnejā pa ASV, koncertējot Amerikas latviešu kopienās. Grupa atkal atsāka sadarbību ar Imantu Kalniņu, nākot klajā ar jaunu dziesmu "Ko gan es varu Tev pasacīt", kas bija pirmais radiosingls no 2006. gadā izdotā albuma Par tavām kurpju šņorēm ar 10 jaunām Imanta Kalniņa dziesmām. 2006. gada nogalē tika izdots nākamais albums Imanta Kalniņa dziesmu spēles, kurā tika apkopotas populārākās Imanta Kalniņa dziesmas no filmām un teātra izrādēm.

 Grupas dalībnieki 
 Pašreizējie dalībnieki 
 Marts Kristiāns Kalniņš
 Emīls Zilberts
 Armands Treilihs
 Andrejs Grimms
 Ervings Znotiņš
 Andris Dzenis

 Pirmie dalībnieki 
 Marts Kristiāns Kalniņš
 Emīls Zilberts
 Armands Treilihs
 Ervings Znotiņš

 Bijušie dalībnieki 
 Kārlis Auzāns

Laikjosla

 Diskogrāfija 

 Apbalvojumi 
 2000: LNT mūzikas balva: tituls "Labākie debitanti" grupai "Autobuss Debesīs".
 2001: Latvijas Radio 2 dziesmu aptauja "Muzikālā banka": 2.vieta dziesmai Ir tikai tveice.
 2001: LNT mūzikas video apbalvošanas ceremonija: tituls "Labākais rokmūzikas klips" dziesmai "Ir tikai tveice".
 2001: Platīna disks: albums "Logs puspavērts" (Latvijā pardoti vairāk par 16000 eksemplāru).
 2002: Latvijas Radio 2 dziesmu aptauja "Muzikālā banka": 2.vieta dziesmai "Ar straumēm uz jūru".
 2002: Latvijas Radio 2 dziesmu aptauja "Muzikālā banka": 8.vieta dziesmai "Manu eņģel".
 2003: Latvijas Radio 2 dziesmu aptauja "Muzikālā banka": 5.vieta dziesmai "Viņas soļi ir debesīs".
 2005: Latvijas Radio 2 dziesmu aptauja "Muzikālā banka": 7.vieta dziesmai "Ko gan es varu tev pasacīt".

 Ārējās saites 
 Oficiālā mājaslapa
 Fanu lapa

Kategorija:1990. gadu mūzikas grupas
Kategorija:2000. gadu mūzikas grupas
Kategorija:2010. gadu mūzikas grupas
Kategorija:Latvijas popgrupas
Kategorija:Latvijas rokgrupas
Kategorija:Latvijas poproka grupas